Poštovani Predsjedniče Skupštine Opštine Herceg Novi g-Otoviću, Potpredsjedniče Opštine Herceg Novi g-Mustur, Izvršni direktore Instituta Igalo g-Kovačeviću, direktore marketinga Instituta Igalo g-Mračeviću, predsjedniče Komore fizioterapeuta g-Guberiniću, direktore DZ HN g-Djekiću, direktore Parking sevisa HN g-Vidakoviću, dragi gosti, uvaženi diplomci, studenti, predstavnici medija.

Studijski program primijenjene fizioterapije u Igalu osnovan je 1976.godine i egzistira kao jedna od najstarijih obrazovnih ustanova u Crnoj Gori, a koju je do sada završilo više od 2000 studenata. Naši završeni studenti danas rade ne samo u najvećoj regionalnoj rehabilitacionoj ustanovi - Institutu „Dr Simo Milošević“ u Igalu, već i u u privatnoj praksi, bolnicama, zdravstvenim centrima, sportskim klubovima, staračkim domovima, zdravstvenim agencijama, hotelima, spa centrima, rizortima, školama, istraživačkim institucijama i univerzitetima.

Studije fizioterapije organizuju se i realizuju kao osnovne trogodišnje Bachelor studije, postdiplomske specijalističke studije i dvogodišnje master studije fizioterapije tako da ove godine u Igalu imamo više od 300 studenata.

Sumirajući rezultate rada sa zadovoljstvom želim istaći da je tokom studijske 2022/23. godine diplomiralo na osnovnim studijama 27 studenata, a na specijalistickim 4, dok ćemo za dva dana dobiti prva tri diplomirana mastera fizioterapije.

Bez lažne skromnosti možemo reći da naši fizioterapeuti predstavljaju najbolji brend Igala obzirom da su specijalizovani za visokosložene poslove na svim nivoima zdravstvene zaštite kao i za rad u obrazovnim institucijama, istraživačkim projektima kao i u rukovođenju u jedinicama za fizioterapiju u zdravstvenom sistemu Crne Gore.

Dovoljno je reći da od znanja i vještine fizioterapeuta prevashodno zavisi osposobljavanje za život bolesnika nakon politrauma, moždanog udara, infarkta miokarda ili djece s cerebralnom paralizom.

Zbog svega toga, dragi moji studenti, siguran sam da ste na našem Fakultetu dobili odgovarajući nivo znanja, a koji će Vam omogućiti da se aktivno uključite u tržišnu utakmicu u kojoj ćete imati priliku da pokažete svoje kvalitete i zadovoljite kriterijume poslodavca. Imajte na umu da ste vi čuvari dostojanstva svoje struke. Imajte vjere u sebe, budite dostojanstveni, humani, izrazite sebe u punom kapacitetu.

Želim da vam svima, u ime Fakulteta, čestitam na dosadašnjem uspjehu i diplomama koje ste stekli i da vam poželim poslovnu i porodičnu sreću.

Dragi gosti, uvazeni diplomci,

Na kraju dozvolite mi da vam čestitam nastupajuće praznike, pozelim ličnu i porodičnu sreću uz profesionalni prosperitet.

Hvala Vam na pažnji